Mastura Abduraim qizining “Salom, Dorian!” essesiga taqriz.  
  
  
 Adabiyotda chegara yo‘q va bo‘lmasligi kerak. Adabiyot g‘oyalar va ularning yetkazish uslubida turfa, individual yo‘nalishga ega ijodkorlarnigina tan oladi. Zero, ma‘lum gapni jimjimador bo‘yoqlar bilan aytishni hamma ham eplay oladi. Lekin insonlar bilgan narsani ular kutmagan uslubda, ta‘sirchan,samimiy va betakror yo‘sinda yetkazib bera olish asl ijodkorgagina xos xislatlardan hisoblanadi. Mastura Abduraim qizi ijodi bilan tanishar ekanmiz, yozuvchimiz ham ayni shunday, so‘z dunyosida baxti kulgan adiba ekanligiga amin bo‘lamiz. Mastura Abduraim qizining eng e‘tirofga sazovor xislati- adabiy izlanishdan to‘xtamasligi, turli tajribalarni qo‘rqmasdan sinab ko’rishi va shu sinov mashqlarini o‘quvchi bilan baham ko‘rgani deb o‘ylayman.  
 Adabiyot uzoq yillik tarixida ko‘plab oqimlar, yo‘nalishlar, janrlar, yondashuvlar va IZMlar (dadaizm, nigilizm,absurdizm, modernizm va hokazo) bilan boyib borganini ta‘kidlagan holda, ayni shu izmlarni o‘zbek yozuvchi-shoiri ham o‘z ijod ustaxonasida mashq qilish, jahon bilan bo‘ylashmoqqa tirishmoq vaqti allaqachon kelganini anglashimiz lozim. Mastura Abduraim qizi ijodida shunday anglam va izlamlar yaqqol ko‘zga tashlanadi.An‘anaviy hikoya-narratsiya uslubidan chiqib, metanarratsiya, fantastika, sehrli realizm (magical realizm) unsurlariga murojaat qilish adibamizning o‘zbek adabiyotida o‘z o‘rnini da‘vo qilishga imkon beradi desak yanglishmaymiz.  
 Adiba tomonidan yozilgan “Salom, Dorian” essesi yuqorida bildirilgan fikrlarimga asos o‘laroq xizmat qiladi. Nomidan ma‘lumki, esse mavzusi estetik adabiyotning tipik vakili Oskar Uayld va uning mashur asari “Dorian Grey portreti” asari atrofida qurilgan. Esse muallifning tug‘ilgan kuni haqidagi biroz badbin fikrlar bilan boshlanadi. Essening bu bosh qismida adabiyot va Oskar Uayld ijodidan xabardor odam bir qancha xulosalarga kelishi mumkin.Avvalo, boshlanish tug‘ilgan kun fikri bilan boshlanishi Oskar Uayldning estetik qarashlariga ishora beradi, tasavvur qiling estetik adabiyotning bunyodkor adibi haqida o‘lim mavzusi bilan esse boshlansa nima bo‘lardi…   
 Darhaqiqat, adiba boshlanish mavzusini juda ham to‘g‘ri tanlagan. Tug‘ilgan kundagi tabriklardan nolish, umumbashariy qarashlarni tanqid ostiga olish esa yana Oskar Uayld prinsiplariga , tutgan adabiy va hayotiy qarashlariga ishora beradi. Bu ham bo‘lsa mavjud qadriyatlar, haqiqatlar va hayotning ma’nosini inkor etish-nigilizmhaqida tasavvurdir.   «E’tiqod yoki Nigilistlar» (1882), «Gersoginya Padunskaya» (1883), «Salomeya» (1893) dramalarida Oskar Uayldning isyonkor kayfiyati ifodalanib, ijtimoiy hayot masalalari muhim o‘rin egallagani haqidagi ma‘lumotlar  essedagi shu birgina “Bir yoshga qariganing uchun uchun, o‘limga tomon yana bir qadam tashlaganing bilan muborakbod etaman” qora yumorli so’zlarda zohiran yashirib o‘tilgandek, Uayld ijodini ayni Uayld uslubida qalamga olingandek ko‘rinadi.  
  
 Bu uslubni esse davomida har bir poetik detal, har bir tasvir chizgilarida kuzatishimiz mumkin. Darhaqiqat, Mastura Abduraim qizi bu esse bilan Oskar Uayld haqida shunchaki ma’lumot ulashishni emas, balki aynan ingliz yozuvchisini o‘zbek kitobxoniga chinakamiga his qildirishni qasd qilgan. So‘z qo‘llashdagi estetik mahorat- tasviriy ifodalar, frazeologik birliklar, o’tkir til esseni Uayldcha kayfiyatda o‘qishga undaydi. Masalan, quyidagiga o‘xshash uyadosh so‘zlarning bir necha guruhlari qo‘llanishidan o‘quvchi beixtiyor zavq tuyadi.

|  |  |  |  |
| --- | --- | --- | --- |
|  | Ijobiy bo’yoqdor | Salbiy bo’yoqdor | Portret chizgisi |
|  | Mehr | hasad | Organ |
|  | Omad | vijdonsizlik | Bel |
|  | Dilbar | Xiyonat | Oyoq |
|  | Shirali | Aldov | Soch |
|  | Muloyim | xudbin | Bag‘ir |
|  | Navqiron | Kibr | Miya |
|  | Maftunkor | Gunoh | Barmoq |
|  | Chaqnoq | noshukr | Ensa |
|  | Oq | illat | Peshona |
|  | Nozik | Badbo‘y | Tish |
|  | Kuchli | Kuchsiz | ko‘z |
|  | Anvoyi | sovuqqon | Tomog’ |
|  | Istarali | Asabiy | Baqbaqa |
|  | Go’zal | Jizzaki | Ajin |
|  | Jarangdor | Erinchoq | Tana |
|  | Mayin | Hoyu-havasga ruju | Dahan |
|  | Fazilat | manmanlik | Yelka |
|  | Buyuk | jirkanch | Yuz |
|  | Kibrsiz | chirkin | Qalb |
|  | Yaxshi | xasad | Qo'l |

Ma‘lumki, inson portreti surat va siyrat orqali aks topadi. Jadvalda esa esse davomida inson (portret) tasviri uchun qo’llanilgan tana azolari, ijobiy va salbiy bo‘yoqdor so‘zlarni ko‘rishingiz mumkin. So‘zlar soni bir xilligi esa balki tasodif balki mahorat. Men e’tibor qaratmoqchi bo’lgan nuqta esa aynan “Salom, Dorian” essesida bu holat kuzatilayotganidir. Zero, Uayld o‘z romanida insonning ijobiy va salbiy hislatlari zohirida aks topishi, ichki go‘zallik va tashqi go‘zallik o‘zaro uzviy aloqador ekanligi, siyrat va surat mutanosibligini ta’kidlagan. Essedagi so‘zlar soni mutanosibligi ham shunga dalolat bersa ajabmas.  
  
 Esseda keltirilgan alluziyalar (Sebelani, Gettini, Don Juan) , metaforalar ,o’xshatishlar ham mazmun va shaklni boyitib, esse jozibadorligini ta‘minlagan.  
  
Endi esa esse tuzilishi haqida gapni shu yerda to’xtatib, mazmuniga e’tibor qaratsak. Esse mazmunini qiziqarli qilgan xislat- magikal realizm desak xato bo‘lmaydi. Esse o‘zbek kitobxoniga tanish kundalik hayot tarzi tasviri bilan boshlanib, hikoyanavisning Dorian bilan suhbatiga ulanib ketadi. Aytish joizki, zamonaviy o‘qirman hayrat hissini osonlikcha topolmaydi, hayratlanmagan o‘qirman esa har qanday yoziqqa ijobiy baho bermaydi. Shu uchun ham hozir yozuvchi uchun post-modernizm, expressizm , sehrli realizm ayni kerak yo’nalish, vosita hisoblanadi. Mastura Abduraim qizi shu vositadan unumli foydalangan. O‘quvchiga Dorian personaji orqali hayrat zavqini sovg‘a qilib, bilintirmay o‘z ishini-ya‘ni haqiqatgo‘ylik, azaliy hikmatlarni so‘zlash missiyasini qoyilmaqom bajaradi. Essedan quyidagi misralarni shunday haq so’zlar sirasiga kiritish mumkin:  
  
  
*Biz ,odamlar, manfaatlarsiz do‘st tugul dushman ham bo‘lolmaymiz.  
  
\*\*\*  
Kalomingizdan badbo‘y g‘iybat uchmagan biror kuningizni ko‘rsatolasizmi?  
  
\*\*\*  
Gunohlarimizni hisoblovchi ham, jazolovchi ham, afv etguvchi ham yolg‘iz Yaratganning ishidir.*

Esseni o’qir ekansiz, inson hayot tarzi analiz, psixoanaliz, vijdon so‘rog‘i xatolarga javobgarlik hissi kabi turfa mavzularni uchratasiz. Ayniqsa Dorianning hikoyanavisni so‘roqqa tutgan qismi- an‘anaviy adabiyotda mashhur iqror sahnasini esga soladi. Bu qismni biz bir necha xil talqin qilishimiz mumkin. Avvalo magikal realizmni inobatga olib, Dorian-bu hikoyachi qahramonning vijdoni ramzi, qahramon ko‘zgu oldida turib , o‘z vijdoni so‘roqlariga javob beryapti desak siz, aziz o‘quvchi bilan hamfikrmiz degan umiddamiz. Agar mifologik talqin qilsak, bu o‘rinda an‘anaviy farishta va inson suhbati ya‘ni Azroil alayhisalom mahkamasidagi tergov tamsili mavjud deyish ham yanglish taxmin emas.Yana qiyos qidirsak J.B. Pristliyning “Inspektor chaqiradi”, yoki Fridirix Dyurremattning “Avtohalokat” dramalaradagi singari “vijdon so‘rog‘i” mavzusi urg‘u ostiga olingan.  
  
Mastura Abduraim qizi esseda aynan Oskar Uayld “Dorian Greyning portretida” aytilgan fikrlar- har bir inson o‘z “portret”iga har safar boqqanida faqat savob ishlari, ezgu amallari porlab turishi kerak ekanligi barobarida, o‘z qarashlarini ham berib o‘tgan. Xossatan, esse oxirida “Yaratganga sajda qilish” so‘zlari avvaliga ayblariga iqror bo‘lmagan qahramonning , esse oxirida iqror bo‘lgani, o‘zini anglagani va shu tariqa insoniy go‘zalligini saqlab qolgani xulosasini beradi.  
  
  
  
Abbosjon Hakimov